เกาะติดพรบ.ภาษีที่ดินฯ เจอวิบากมาตรา 77
รัฐธรรมนูญแห่งราชอาณาจักรไทย พุทธศักราช 2560 มีผลบังคับใช้แล้ว ทำให้กระบวนการขั้นตอนการออกกฎหมายต่างๆ
8 เม.ย. 2560

โดย...เสาวรส รณเกียรติรัฐธรรมนูญแห่งราชอาณาจักรไทย พุทธศักราช 2560 มีผลบังคับใช้แล้ว ทำให้กระบวนการขั้นตอนการออกกฎหมายต่างๆ ต้องเป็นไปตามรัฐธรรมนูญฉบับใหม่โดยเฉพาะมาตรา 77 ที่นอกจากจะกำหนดให้รัฐพึงให้มีกฎหมายเพียงเท่าที่จำเป็นแล้ว ยังกำหนดว่า“ก่อนการตรากฎหมายทุกฉบับ รัฐพึงจัดให้มีการรับฟังความคิดเห็นของผู้เกี่ยวข้อง วิเคราะห์ผลกระทบที่อาจจะเกิดขึ้นจากกฎหมายอย่างรอบด้านและเป็นระบบ รวมทั้งเปิดเผยผลการรับฟังความคิดเห็นและการวิเคราะห์นั้นต่อประชาชน และนํามาประกอบการพิจารณาในกระบวนการตรากฎหมายทุกขั้นตอน”ก่อนหน้านี้ นพ.เจตน์ ศิรธรานนท์ โฆษกคณะกรรมาธิการวิสามัญกิจการ สภานิติบัญญัติแห่งชาติ (วิป สนช.) ได้แถลงผลการประชุมวิป สนช. ว่าสำหรับกฎหมายที่เข้าสู่การพิจารณาของ สนช.ทั้งอยู่ในระเบียบวาระและในชั้นกรรมาธิการฯ จะต้องมีการตรวจทานว่า แต่ละฉบับได้ดำเนินการครบถ้วนตามมาตรา 77 หรือไม่ โดยให้สอบถามกลับไปยังหน่วยงานที่เสนอร่างกฎหมายมาทั้งนี้ นพ.เจตน์ ระบุว่า มีกฎหมายสำคัญที่อยู่ในชั้นกรรมาธิการฯ ที่อาจต้องดำเนินการตามมาตรา 77 เช่น ร่าง พ.ร.บ.ภาษีที่ดินและสิ่งปลูกสร้าง 2.ร่าง พ.ร.บ.อาวุธปืน และ 3.ร่าง พ.ร.บ.ทรัพยากรน้ำ โดยต้องไปตรวจสอบว่าได้ดำเนินการครบถ้วนสมบูรณ์หรือไม่ หากไม่ครบถ้วนก็จะต้องดูว่าที่ประชุมคณะรัฐมนตรี (ครม.) จะมีมติให้ดำเนินการอย่างไรต่อไป เนื่องจากเป็นกฎหมายที่กระทบต่อประชาชนหลายภาคส่วนหากเป็นไปตามแนวทางที่โฆษกวิป สนช.กล่าวไว้ ก็น่าสนใจว่า ร่าง พ.ร.บ.ภาษีที่ดินฯ อาจจะถูกส่งกลับมาให้ ครม.พิจารณาอีกครั้งว่าจะต้องดำเนินการรับฟังความคิดเห็นจากผู้เกี่ยวข้องตามมาตรา 77 หรือไม่ และหากต้องรับฟังความคิดเห็นแล้ว จะทำให้การประกาศใช้กฎหมายฉบับนี้ยืดเยื้อยาวนานออกไป หรือมีการเปลี่ยนเนื้อหาสาระสำคัญอีกครั้งหรือไม่ด้วยด้าน ชาติชาย ณ เชียงใหม่ โฆษกกรรมาธิการฯ ให้ความเห็นว่าเรื่องนี้ขึ้นกับการหารือระหว่างรัฐบาล และ สนช. ว่าร่างกฎหมายที่ผ่านวาระ 1 และที่อยู่ในชั้นกรรมาธิการฯ จะต้องนำกลับไปเข้ากระบวนการรับฟังความคิดเห็นตามมาตรา 77 หรือไม่ แต่โดยส่วนตัวแล้วเห็นว่าเนื่องจากขณะนี้ยังไม่มีการออก พ.ร.บ.รับฟังความคิดเห็นออกมา ฉะนั้นร่างกฎหมายที่อยู่ในชั้นกรรมาธิการ เช่น ร่าง พ.ร.บ.ภาษีที่ดินฯ นั้น สามารถใช้วิธีการเชิญองค์กรที่เกี่ยวข้อง หรือผู้เกี่ยวข้อง มาให้ความคิดเห็นในชั้นกรรมาธิการได้ ถือเป็นการดำเนินการตามรัฐธรรมนูญโดยอนุโลม เนื่องจาก พ.ร.บ.รับฟังความคิดเห็นยังไม่ออกมา“ขึ้นกับรัฐบาลจะคุยกับ สนช.แล้วมีผลอย่างไร และเนื่องจากกว่ากฎหมายภาษีที่ดินฯ จะมีผลบังคับใช้ก็ปี 2561 ทำให้ยังมีเวลาดำเนินการตามรัฐธรรมนูญอยู่” ชาติชาย กล่าวสำหรับร่าง พ.ร.บ.ภาษีที่ดินและสิ่งปลูกสร้าง พ.ศ.... ที่ประชุม สนช.มีมติรับหลักการเมื่อวันที่ 31 มี.ค. 2560 ด้วยคะแนนเสียงเห็นด้วย 190 ต่อ 1 เสียง และงดออกเสียง 4 เสียง พร้อมตั้งกรรมาธิการวิสามัญเพื่อศึกษาจำนวน 26 คน กำหนดแปรญัตติภายใน 21 วัน มีกรอบเวลาดำเนินการ 60 วันนอกจากร่าง พ.ร.บ.ภาษีที่ดินฯ แล้ว ยังมีกฎหมาย พ.ร.บ.การเงินการคลัง ที่เสนอโดยกระทรวงการคลัง เพื่อกำหนดกรอบวินัยทางการเงินการคลัง การจัดหารายได้ แนวทางการจัดทำงบประมาณ ฯลฯ เพื่อให้การบริหารการคลังของประเทศมีประสิทธิภาพ โปร่งใสตรวจสอบได้ ที่น่าสนใจและต้องติดตามว่าจะเข้าข่ายต้องดำเนินการตามมาตรา 77 ของรัฐธรรมนูญฉบับนี้หรือไม่